2015-07-10

Šiaulių rajono savivaldybės taryba palankiai įvertino Alkoholio kontrolės įstatymo pakeitimus

2015 m. gegužės 21 d. LR Seimas priėmė Alkoholio kontrolės įstatymo pakeitimus, kad ne tik koncertų, teatro spektaklių, bet ir visų švenčių, masinių renginių, parodų bei kitų renginių, skirtų nepilnamečiams metu, nebūtų prekiaujama ir nebūtų vartojamas alkoholis. Įstatyme nurodoma, kad Savivaldybių tarybos turi teisę riboti ar uždrausti prekybą alkoholiniais gėrimais ne tik švenčių**,** masinių renginių**,** bet ir parodų, koncertų, teatro spektaklių, cirko ir kitų renginių metu.

Pasak įstatymo autorės Rimos Baškienės, šiais Alkoholio kontrolės įstatymo pakeitimais Savivaldybių tarybos skatinamos būti blaivybės puoselėtojomis, siekti, kad visi jų savivaldybėse vykstantys renginiai būtų blaivūs, kad atėję į juos žmonės galėtų džiaugtis kultūra ir rodytų gražų pavyzdį jaunimui.

Alkoholio kontrolės įstatymo pakeitimai įsigalioja nuo 2015 m. rugsėjo 1 d., tad Savivaldybių institucijos iki 2015 m. rugpjūčio 31 d. privalo priimti šio įstatymo įgyvendinamuosius teisės aktus

Liepos 9 d. Šiaulių rajono savivaldybės tarybos nariai priėmė sprendimus, kurie užkirs kelią ne tik alkoholinių gėrimų prekybai renginiuose, bet ir neblaivių žmonių pasirodymą juose. Nuspręsta, kad Šiaulių rajone vyksiančiuose renginiuose vyraus blaivybė, bus propaguojamas sveikas gyvenimo būdas. Vienkartinių licencijų prekybai alkoholiui atsisakymas nebus nuostolingas savivaldybės biudžetui, nes didelių pajamų iš vienkartinių leidimų prekiauti alkoholiu renginių metu savivaldybė negaudavo, o alkoholio padaroma žala, ypač jaunimui, yra didžiulė. Pakeistos ir renginių organizavimo Šiaulių rajono savivaldybės teritorijoje taisyklės, kuriomis siekiama užtikrinti, kad į renginio teritoriją nebūtų įleidžiami neblaivūs ar nuo psichotropinių medžiagų apsvaigę asmenys ir į renginio teritoriją nebūtų įsinešami alkoholiniai gėrimai, narkotikai ar kitos psichotropinės medžiagos.

Blaivybės puoselėtojas, Šiaulių rajono tarybos narys Ramūnas Karbauskis tarybos metu kalbėjo, kad reikia pakeisti renginių kokybę, o renginių aplinką padaryti saugesne, primindamas, kad taip elgtis skatino dešimtys tūkstančių Lietuvos piliečių, kurie pasirašė jo, kartu dainų autoriumi ir atlikėju Andriumi Mamontovu inicijuotą peticiją, raginusią pakeisti atitinkamus LR alkoholio kontrolės įstatymo straipsnius ir uždrausti prekiauti alkoholiniais gėrimais, juos vartoti ar jų turėti viešuosiuose  renginiuose, kuriuose dalyvauja asmenys, jaunesni nei 18 metų.

Tikėtina, kad Šiaulių rajono savivaldybės pavyzdžiu paseks ir kitos Lietuvos savivaldybės.

Daugiau informacijos:

R. Baškienė telef. 869842173